3. การประกอบธุรกิจของแต่ละสายผลิตภัณฑ์

ธุรกิจเงินทุน

(1) ลักษณะบริการ

บมจ.เงินทุนเกียรตินาคิน
เป็นสถาบันการเงินที่ได้รับอนุญาตจากกระทรวงการคลังให้ประกอบธุรกิจเงินทุนครบทุกประเภทนอกจากนั้นบริษัทฯยังได้รับใบอนุญาตประกอบธุรกิจ
กิจการให้เช่าทรัพย์สินแบบลีสซิ่งด้วย ลักษณะการบริการของ บริษัท แบ่งออกเป็นประเภท ดังต่อไปนี้

บริการด้านเงินฝาก

การออมในรูปตั๋วสัญญาใช้เงิน ให้บริการด้านเงินออมแก่บุคคลธรรมดา นิติบุคคล
มูลนิธิและสมาคมทั่วไป โดยตั๋วสัญญาใช้เงินมีมูลค่าฉบับละ 10,000 บาท ขึ้นไป
แบ่งเป็นประเภทจ่ายคืนเมื่อทวงถามและประเภทจ่ายคืนตามกำหนดเวลา
ด้วยอัตราดอกเบี้ยที่เหมาะสมและสอดคล้องกับภาวะตลาดการออมและให้บริการในรูปบัตรเงินฝาก
(Negotiated Certificate Of Deposits: NCDs) ซึ่งสามารถเปลี่ยนมือได้

บริการด้านสินเชื่อ

บริษัทมีบริการสินเชื่อในรูปของเงินกู้ยืมระยะสั้นและเงินกู้ยืมระยะยาวในรูปแบบของตั๋วสัญญาใช้เงิน
ตั๋วแลกเงินขายลดเช็ค อาวัลตั๋วสัญญาใช้เงิน รวมทั้งบริการในการให้คำปรึกษาแก่ลูกค้า
การจัดหาวงเงินกู้สำหรับโครงการร่วมกับสถาบันการเงินอื่นๆ (Syndicated Loan)
และการให้บริการสนับสนุนทางการเงินด้วยการให้เช่าหรือเช่าซื้อทรัพย์สินหรือเครื่องจักรระยะยาว
(Leasing/Hire Purchase) บริษัทยังให้บริการสินเชื่อเพื่อการฟื้นฟูทางธุรกิจ
เพื่อให้ลูกค้าสามารถมีแหล่งเงินทุนเพื่อนำไปแก้ไขปัญหาทางการเงินในระยะสั้นได้อย่างเบ็ดเสร็จ
พร้อมกับการพัฒนาพื้นฐานทางธุรกิจในระยะยาว

บริการด้านสินเชื่อเช่าซื้อ

บริษัทฯให้บริการสินเชื่อเช่าซื้อรถยนต์ทั้งใหม่และเก่า ทั้งในส่วนของบุคคลธรรมดาและนิติบุคคล
โดยลูกค้าชำระเงินดาวน์ส่วนหนึ่ง และทำสัญญาเช่าซื้อกับกับบริษัทภายใต้อัตราดอกเบี้ยที่เหมาะสม
ช่วงเวลาที่กำหนดแน่นอน
โดยที่ลูกค้าชำระหนี้คืนเป็นรายเดือนภายในระยะเวลาสูงสุดตามที่ธนาคารแห่งประเทศไทย
(“ธปท.”) กำหนดไว้

(2) ตลาดและภาวะการแข่งขัน

(ก) นโยบายและลักษณะการตลาดของผลิตภัณฑ์และบริการที่สำคัญ

-   กลยุทธ์การแข่งขัน ลักษณะกลุ่มลูกค้าเป้าหมาย และการจำหน่ายและช่องทางจำหน่าย

ปัจจุบันมีบริษัทเงินทุน 21 แห่ง ซึ่งมีขนาดที่แตกต่างกันมาก
โดยบริษัทเงินทุนขนาดใหญ่ที่มีสินทรัพย์สูงกว่า 10,000 ล้านบาทมีจำนวน 6 แห่ง (ACL, EFS,
KK, NFS, SICCO และ TISCO) มีสินทรัพย์รวมกันเท่ากับ 247,609 ล้านบาท หรือ 85.4%
ของสินทรัพย์รวมจำนวน 289,847 ล้านบาทของบริษัทเงินทุนทั้งระบบ ณ สิ้นเดือนพฤศจิกายน 2544

ในด้านกลยุทธ์การแข่งขัน บริษัทเงินทุนต่างมุ่งเน้นการใช้กลยุทธ์ชะลอการขยายตัว
เนื่องจากความไม่ชัดเจนของการฟื้นตัวของภาวะเศรษฐกิจ
และอัตราดอกเบี้ยที่ยังทรงตัวในระดับต่ำรวมทั้งยังมีแนวโน้มลดลง
บริษัทเงินทุนจึงหันไปขยายธุรกิจที่คาดว่าจะได้รับผลกระทบจากปัจจัยดังกล่าวน้อย
ส่งผลให้การแข่งขันในธุรกิจดังกล่าว รุนแรงขึ้น เช่น การให้สินเชื่อเพื่อที่อยู่อาศัย
สินเชื่อเพื่อการเช่าซื้อ และสินเชื่อเพื่อการบริโภคส่วนบุคคล โดยบริษัทฯ ยังคงมุ่งเน้นสินเชื่อเช่าซื้อ
รถยนต์โดยเฉพาะรถมือสองที่ให้ส่วนต่างอัตราดอกเบี้ย (Spread) ในระดับสูง
และการก้าวเข้าสู่การให้สินเชื่อในตลาดใหม่คือ
การให้สินเชื่อเพื่อการฟื้นฟูธุรกิจซึ่งเป็นสินเชื่อให้แก่ลูกค้าเพื่อนำไปแก้ไขปัญหาหนี้กับเจ้าหนี้สถาบันการเงินเดิมซึ่งในปีที่ผ่านมา
บริษัทฯ ได้ดำเนินธุรกิจในตลาดใหม่นี้ และพบว่ามีจำนวนผู้มาขอใช้สินเชื่อประเภทนี้มากขึ้น

ด้านภาวะการแข่งขันนั้น สืบเนื่องจากสถาบันการเงินต่างหันมามุ่งเน้นสินเชื่อรายย่อย เช่น
สินเชื่อเพื่อที่อยู่อาศัย สินเชื่อเช่าซื้อ ทำให้การแข่งขันในตลาดลูกค้ารายย่อยทวีความรุนแรงขึ้น
โดยจะเป็นการแข่งขันในด้านราคาคือ การลดอัตราดอกเบี้ยเงินกู้
ขณะที่ตลาดสินเชื่อทั่วไปนั้นยังคงซบเซาและขยายตัวไม่มาก
เนื่องจากสถาบันการเงินยังคงหวั่นเกรงปัญหา NPLใหม่ (New NPL) และ NPL
ที่ปรับโครงสร้างหนี้แล้วย้อนกลับมาเป็น NPL ใหม่ (Re-entry NPL)

ลูกค้าเป้าหมายยังคงเป็นภาคธุรกิจที่มีศักยภาพ และยังมีความต้องการสินเชื่อ โดยในกรุงเทพฯ
และปริมณฑลนั้น บริษัทฯ จะเน้นธุรกิจที่มีการฟื้นตัวและมีความคืบหน้าในการปรับโครงสร้างหนี้แล้ว
ส่วนในเขตภูมิภาคนั้น บริษัทฯ จะเน้นสินเชื่อเช่าซื้อรถยนต์ ซึ่งบริษัทฯ
ขยายสินเชื่อดังกล่าวผ่านทางสำนักงานบริการด้านสินเชื่อที่กระจายอยู่ในจังหวัดต่างๆ นอกจากนั้น
บริษัทฯ ยังเพิ่มช่องทางการให้บริการผ่าน Web site
ของตนเองเพื่อการให้บริการที่ไม่มีข้อจำกัดด้านเวลา สถานที่และมีต้นทุนการดำเนินงานที่ต่ำโดย
Web site ชื่อ www.kkf.co.th

-   ขนาดของบริษัทเมื่อเทียบกับคู่แข่งขัน สถานภาพและศักยภาพในการแข่งขัน
    แนวโน้มภาวะอุตสาหกรรมและสภาพการแข่งขันในอนาคต

ณ สิ้นปี 2544 บริษัทฯ มีสินทรัพย์รวมเท่ากับ 37,489 ล้านบาท เป็นบริษัทเงินทุนที่มี
สินทรัพย์รวมสูงเป็นอันดับที่ 4 ในระบบ (21 บริษัท) เมื่อพิจารณาเทียบกับเงินกองทุน
จะพบว่าบริษัทฯ มีอัตราเงินกองทุนต่อสินทรัพย์เสี่ยงเท่ากับ 25.04%
ซึ่งเป็นสัดส่วนที่สูงกว่าเกณฑ์ที่ธนาคารแห่งประเทศไทยกำหนดไว้ที่ 8% ดังนั้น
ด้วยฐานะเงินกองทุนที่แข็งแกร่งจะเป็นฐานให้บริษัทฯ
สามารถขยายธุรกิจได้อย่างมั่นคงและสามารถแข่งขันได้ในอนาคต

แนวโน้มธุรกิจเงินทุนคาดว่าจะมีการแข่งขันที่รุนแรงมากขึ้น
โดยเฉพาะสินเชื่อเพื่อการอุปโภค/บริโภค เช่น สินเชื่อเช่าซื้อ สินเชื่อส่วนบุคคล
ที่ได้รับผลดีจากการลดลงของอัตราดอกเบี้ย
ขณะที่ธนาคารพาณิชย์ชะลอการให้สินเชื่อแก่ภาคธุรกิจซึ่งตรงกันข้ามกับบริษัท
นอกจากนั้นธนาคารพาณิชย์ยังมีแนวโน้มที่จะก้าวเข้ามาแข่งขันในตลาดสินเชื่อเพื่อการอุปโภค/บริโภค
ทำให้ภาพรวมของการทำธุรกิจการเงินจะมีการแข่งขันกันสูงขึ้นประกอบกับความก้าวหน้าทางเทคโนโลยีทำให้สถาบันการเงินต่างเร่งพัฒนาการให้บริการผ่านทาง
Web site เพื่อเพิ่มประสิทธิภาพการให้บริการและลดต้นทุน

(3) การจัดหาผลิตภัณฑ์และบริการ

(ก) แหล่งที่มาของเงินทุน :

บริษัทมีเงินกู้ยืมและเงินฝากรวม 22,702 ล้านาท ในจำนวนนั้น ส่วนใหญ่เป็นเงินกู้ยืมจาก

ประชาชนมูลค่าทั้งสิ้น 20,226 ล้านบาท นอกจากนั้นบริษัทยังมีเงินกู้ยืมระยะยาวในรูปหุ้นกู้และ
หุ้นกู้แปลงสภาพรวมเป็นยอดคงค้างเท่ากับ 3,995 ล้านบาท
และหากแบ่งแยกตามระยะเวลาที่เหลือของสัญญา พบว่า
เงินกู้ยืมและรับฝากส่วนใหญ่เป็นระยะยาวที่มีอายุมากกว่า 1 ปีขึ้นไป

(ข) การให้กู้ยืม

• นโยบายการให้กู้ยืม

บริษัทให้ความระมัดระวังกับการปล่อยสินเชื่อ โดยเฉพาะอย่างยิ่งในช่วงวิกฤต
ฉะนั้นการขยายสินเชื่อของบริษัทขึ้นอยู่กับสภาพธุรกิจ ความเหมาะสม
และความเสี่ยงของลูกค้าแต่ละราย และบริษัทจะไม่ให้สินเชื่อแก่ลูกหนี้กลุ่มใดกลุ่มหนึ่ง
หรือรายใดรายหนึ่ง และธุรกิจประเภทใดประเภทหนึ่ง ในสัดส่วนที่สูงเกินกว่ากำหนด (Single
Lending Limit)
โดยพิจารณาเทียบกับสัดส่วนเงินให้กู้ยืมรวมต่อกลุ่มลูกค้ารายใดรายหนึ่งต่อเงินกองทุนของบริษัทไม่ให้เกินสัดส่วนที่
ธปท. กำหนด

• นโยบายการกำหนดมูลค่ายุติธรรม (Fair Value) ของสิทธิเรียกร้องในลูกหนี้ของบริษัทและ

กองทุนที่จัดตั้งขึ้น

บริษัทและกองทุนที่จัดตั้งขึ้น ได้ปฏิบัติตามมาตรฐานการบัญชีฉบับที่ 42
เรื่องการบัญชีสำหรับกิจการที่ดำเนินธุรกิจเฉพาะด้านการลงทุนได้กำหนดให้กิจการ
หรือกองทุนต้องวัดค่าเงิน ลงทุนด้วยมูลค่ายุติธรรม
และต้องรับรู้การเปลี่ยนแปลงมูลค่าซึ่งเป็นผลต่างระหว่างราคาตามบัญชีของเงินลงทุนกับมูลค่ายุติธรรม
เป็นรายการกำไรหรือขาดทุนสุทธิที่ยังไม่เกิดขึ้น ในงบกำไรขาดทุนทันที ณ วันที่วัดค่า ทั้งนี้
เนื่องจากกองทุนลงทุนในสิทธิเรียกร้องประเภทสินเชื่อธุรกิจที่มีปัญหาความสามารถในการชำระหนี้ทั้งที่มีหลักประกันและไม่มีหลักประกัน
ซึ่งสิทธิเรียกร้องนี้ไม่มีข้อมูลราคาตลาดซื้อขายคล่อง ดังนั้น
การกำหนดราคายุติธรรมของสิทธิเรียกร้องเหล่านี้จะกำหนดจากข้อมูลที่มีอยู่ในปัจจุบัน
โดยพิจารณาร่วมกับมูลค่าของหลักประกัน
ซึ่งวิธีกำหนดมูลค่ายุติธรรมของสิทธิเรียกร้องจะใช้หลักเกณฑ์ ดังนี้

(1) สิทธิเรียกร้องที่ได้มีการเจรจา และตกลงเงื่อนไขการชำระหนี้ใหม่แล้ว

การกำหนดมูลค่ายุติธรรมจะทำโดยการหามูลค่าปัจจุบันของกระแสเงินสดที่คาดว่าจะเกิดขึ้นในอนาคตตามข้อตกลงใหม่ตามสัญญาการปรับโครงสร้างหนี้
คิดลดด้วยอัตราที่เหมาะสมกับความเสี่ยงที่เกี่ยวข้อง

(2) สิทธิเรียกร้องที่ยังไม่ได้เจรจา หรือยังไม่ได้ตกลงเรื่องเงื่อนไขการชำระหนี้ใหม่

การกำหนดมูลค่ายุติธรรม พิจารณาจากมูลค่าหลักประกันของลูกหนี้รายตัวเป็นสาระสำคัญ
โดยตีมูลค่าปัจจุบันของกระแสเงินสดที่คาดว่าจะเกิดขึ้นจากการขายหลักประกันในระยะเวลาที่
สมควร
โดยคิดลดด้วยอัตราที่เหมาะสมกับความเสี่ยงที่เกี่ยวข้องเพื่อเปรียบเทียบหาค่าที่น้อยกว่ากับยอดหนี้คงค้างที่คาดว่าจะได้รับชำระ
และนำมาเป็นราคายุติธรรม

ที่ผ่านมา บริษัทและกองทุนได้ว่าจ้างบริษัทประเมินอิสระที่มีความเชี่ยวชาญ
เพื่อทำการทยอยประเมินราคาทรัพย์สินที่เป็นหลักประกันโดยเริ่มจากหลักประกันของรายการหนี้ที่มียอดหนี้คงค้างสูง
และไล่เลียงตามลำดับลงไป ในกรณีที่หลักประกันยังไม่ได้ทำการประเมินใหม่
จะใช้ราคาประเมินที่เป็นข้อมูลจาก ปรส. หักส่วนลด
แล้วนำราคาที่ได้มาเป็นกระแสเงินสดที่คาดว่าจะได้รับจากการขายสินทรัพย์นั้นในอนาคต
เพื่อคำนวณตามวิธีในข้อ (1)

(3) ทรัพย์สินรอการขายของกองทุน

การกำหนดมูลค่ายุติธรรมใช้วิธีมูลค่าปัจจุบันของกระแสเงินสดที่คาดว่าจะได้รับจากการขายทรัพย์สินนั้นในระยะเวลาที่สมควร
คิดลดด้วยอัตราที่เหมาะสมกับความเสี่ยงที่เกี่ยวข้อง

(4) ทรัพย์สินรอการขายของ บง. เกียรตินาคิน

การกำหนดมูลค่ายุติธรรมใช้วิธีมูลค่าปัจจุบันของกระแสเงินสดที่คาดว่าจะได้รับจากการขายทรัพย์สินนั้นในระยะเวลาที่สมควร
คิดลดด้วยอัตราที่เหมาะสมกับความเสี่ยงที่เกี่ยวข้องหรือคิดตามยอดหนี้ตามบัญชี
แล้วแต่มูลค่าใดจะต่ำกว่า

แม้ว่าหลักเกณฑ์การกำหนดมูลค่ายุติธรรมข้างต้นนี้
อาจจะไม่เป็นตัวแทนอันเที่ยงธรรมของจำนวนเงินที่สามารถเรียกเก็บได้ในที่สุดก็ตาม
แต่เนื่องจากเงินลงทุนนี้ไม่มีตลาดซื้อขายรองรับและมีความไม่แน่นอนทางเศรษฐกิจซึ่งจะเป็นปัจจัยสำคัญในการกำหนดมูลค่ายุติธรรมหรือความสามารถในการชำระหนี้ของผู้กู้ยืม
ดังนั้น
วิธีการวัดมูลค่ายุติธรรมข้างต้นถือได้ว่าเป็นตัวแทนที่ดีที่สุดวิธีการหนึ่งในปัจจุบันของวิธีการวัดมูลค่ายุติธรรม

-   นโยบายการกำหนดอัตราดอกเบี้ยเงินให้กู้ยืม

บริษัทมีหลักเกณฑ์ในการกำหนดอัตราดอกเบี้ยเงินให้กู้ยืม
โดยพิจารณาจากอัตราดอกเบี้ยที่มีการกำหนดในสถาบันการเงินอื่น
ประกอบกับอัตราดอกเบี้ยอ้างอิงซึ่ง ธปท. กำหนดไว้ และบวกเพิ่มตามความเสี่ยงของผู้กู้
ประเภทธุรกิจและการแข่งขันในภาวะตลาด นอกจากนี้
ยังคำนึงถึงความจำเป็นในการใช้เงินทุนของบริษัทด้วย

-   นโยบายการอนุมัติสินเชื่อ

    การอนุมัติจะขึ้นอยู่กับขนาดของวงเงินสินเชื่อและประเภทของหลักทรัพย์ที่ลูกค้านำมาใช้เป็นหลักประกันในการขออนุมัติวงเงินสินเชื่อ
    ซึ่งการพิจารณาอนุมัติวงเงินสินเชื่ออยู่ภายใต้อำนาจการอนุมัติที่กำหนดไว้

• การควบคุมดูแลและติดตามลูกหนี้

บริษัทมีเจ้าหน้าที่สินเชื่อคอยดูแลคุณภาพของหนี้อย่างใกล้ชิด โดยมีการออกเยี่ยมลูกค้า

เป้าหมาย ที่ต้องติดตาม การทบทวนผลการดำเนินงานและสภาวะธุรกิจที่มีผลกระทบต่อลูกค้า
รวมถึงการติดตามการใช้วงเงินให้เป็นไปตามเงื่อนไข เช่น
การเบิกค่างวดการใช้เงินให้เป็นไปตามวัตถุประสงค์อย่างใกล้ชิด
โดยมีการกำหนดเป็นแผนการดำเนินงานอย่างเป็นระบบ

สำหรับลูกหนี้ที่มีปัญหา บริษัทจะควบคุมดูแลและติดตามลูกหนี้เป็นพิเศษและใกล้ชิด ทั้งนี้
บริษัทมีหน่วยงานที่รับผิดชอบติดตามลูกหนี้ที่มีปัญหาการค้างชำระ
โดยดำเนินการร่วมประสานงานกับเจ้าหน้าที่การตลาดที่ดูแลลูกค้าดังกล่าว

(ค) การให้กู้ยืมผ่านบุคคลที่เกี่ยวข้องกับผู้บริหารหรือผู้ถือหุ้นรายใหญ่

  บริษัทไม่มีการให้กู้ยืมผ่านผู้ถือหุ้นรายใหญ่ เนื่องจาก บริษัทไม่มีผู้ถือหุ้นรายใหญ่ คงมีแต่

การฝากเงินและเงินกู้ของบุคคลและกิจการที่เกี่ยวข้องกันจำนวนเล็กน้อย (รายละเอียดอยู่ในหัวข้อ
“รายการระหว่างกัน”)

(ง) ความสามารถในการดำรงเงินกองทุน

  ด้านความสามารถในการดำรงเงินกองทุน บริษัท มีนโยบายที่เน้นความมั่นคงและมีเสถียร

ภาพทางการเงิน ความแข็งแกร่งของฐานะการเงินเป็นสิ่งที่สำคัญ บริษัท
มีการดำรงอัตราส่วนเงินกองทุนต่อสินทรัพย์เสี่ยงในอัตราที่สูงกว่าปกติ
เพื่อเป็นหลักประกันแก่ทุกฝ่ายว่า บริษัท จะมีความมั่นคงเพียงพอ
แม้ว่าภาวะวิกฤตทางเศรษฐกิจที่อาจเกิดขึ้นในภายหน้า ณ สิ้นปี 2544 บริษัท
มีสัดส่วนเงินกองทุนต่อสินทรัพย์เสี่ยง ร้อยละ 25.04 เทียบกับสัดส่วนร้อยละ 8
ที่ต้องดำรงตามกฎหมาย

(จ) สภาพคล่อง

บริษัท ตระหนักถึง ความมีเสถียรภาพในการบริหารสภาพคล่องทางการเงิน ด้วยการไม่
พึ่งพิงผู้ฝากเงินรายใดรายหนึ่งมากเกินไป
โดยการดูแลไม่ให้เงินกู้ยืมจากผู้ฝากเงินกลุ่มใดกลุ่มหนึ่งมากเกินไป
บริษัทเน้นการระดมเงินทุนระยะยาว เพื่อให้สอดคล้องกับอายุการครบกำหนดของการให้สินเชื่อ

ธุรกิจหลักทรัพย์

ดำเนินธุรกิจโดยบริษัทหลักทรัพย์ เกียรตินาคิน จำกัด (“บจ. หลักทรัพย์ เกียรตินาคิน”)
ได้รับอนุญาตเลขที่ 005/2542 จากกระทรวงการคลังให้ประกอบธุรกิจหลักทรัพย์ 4 ประเภท ได้แก่
การเป็นนายหน้าซื้อขายหลักทรัพย์ การค้าหลักทรัพย์ การเป็นที่ปรึกษาการลงทุน
และการจัดจำหน่ายหลักทรัพย์
โดยได้รับอนุมัติจากทางการให้แยกธุรกิจหลักทรัพย์ออกจากธุรกิจเงินทุน และเริ่มดำเนินการในนาม
บจ. หลักทรัพย์ เกียรตินาคิน ตั้งแต่วันที่ 1 กรกฎาคม 2542
โดยรับโอนสิทธิการเป็นบริษัทสมาชิกตลาดหลักทรัพย์จาก บริษัทเงินทุน เกียรตินาคิน จำกัด
(มหาชน)

(1) ลักษณะการบริการ ของ บจ. หลักทรัพย์ เกียรตินาคิน แบ่งออกเป็น 4 ประเภท ดังนี้

  - นายหน้าซื้อขายหลักทรัพย์

ให้บริการการเป็นนายหน้าหรือตัวแทนเพื่อซื้อ ขาย หรือแลกเปลี่ยนหลักทรัพย์ให้แก่บุคคลอื่น
โดยได้รับค่านายหน้าค่าธรรมเนียม หรือผลตอบแทนอื่น

  - ค้าหลักทรัพย์

เป็นการซื้อ ขาย หรือแลกเปลี่ยนหลักทรัพย์ในนามตนเอง โดยสามารถทำการค้านอก

ตลาดหลักทรัพย์ หรือศูนย์ซื้อขายหลักทรัพย์

  - ที่ปรึกษาการลงทุน

ให้บริการให้คำแนะนำไม่ว่าทางตรง และทางอ้อม แก่ประชาชนเเกี่ยวกับคุณค่าของ
หลักทรัพย์หรือความเหมาะสมในการลงทุนในหลักทรัพย์ หรือการซื้อขายหลักทรัพย์ใดๆ
โดยได้รับค่าธรรมเนียม หรือผลตอบแทนอื่น

  - การจัดจำหน่ายหลักทรัพย์

  ให้บริการรับหลักทรัพย์ทั้งหมด หรือบางส่วนจากบริษัทหรือเจ้าของหลักทรัพย์ไปเสนอ

ขายต่อประชาชน โดยได้รับค่าธรรมเนียม หรือผลตอบแทนอื่น

(2) ตลาดและภาวะการแข่งขัน

(ก) นโยบายและลักษณะการตลาดของผลิตภัณฑ์และบริการที่สำคัญ

กลยุทธ์การแข่งขัน ลักษณะกลุ่มลูกค้าเป้าหมาย และการจำหน่ายและช่องทางจำหน่าย

ในปัจจุบัน มีบริษัทที่ให้บริการด้านหลักทรัพย์ โดยเป็น Broker 28 บริษัท และ Sub-Broker 10
บริษัท

ในปี 2544 จากภาวะการแข่งขันที่รุนแรงในธุรกิจหลักทรัพย์ที่มีการเปิดเสรีค่าคอมมิชชั่น
ทำให้กลยุทธ์การแข่งขันจะเป็นไปในรูปของการซื้อตัวพนักงานการตลาดที่มีลูกค้าอยู่ในมือเป็นจำนวนมาก
รวมไปถึงการลดค่าธรรมเนียมการซื้อขายเพื่อช่วงชิงลูกค้ารายใหญ่จากบริษัทคู่แข่ง
เพื่อเพิ่มส่วนแบ่งตลาด ขณะที่บางบริษัทใช้การควบรวมกิจการหรือใช้หน่วยงาน Back office
ร่วมกันเพื่อลดต้นทุน

ลูกค้าของบริษัทส่วนใหญ่เป็นลูกค้าที่ลงทุนระยะสั้น
ได้มีการตั้งเป้าหมายขยายฐานลูกค้าเป็นลูกค้าที่ลงทุนระยะปานกลางถึงยาว
ที่มีฐานะทางการเงินที่เชื่อถือได้
รวมถึงลูกค้าที่มีเงินฝากกับธนาคารพาณิชย์ที่ต้องการผลตอบแทนที่สูงกว่าอัตราดอกเบี้ยเงินฝาก
ขณะที่ยอมรับได้กับความเสี่ยงที่เพิ่มขึ้น นอกจากนั้น
ปัจจุบันธุรกิจหลักทรัพย์ได้ขยายการให้บริการผ่านทาง Internet
ซึ่งนับเป็นช่องทางการตลาดใหม่ที่ให้บริการนักลงทุนได้อย่างกว้างขวาง
และมีต้นทุนต่ำลงเมื่อเปรียบเทียบกับต้นทุนการขยายสาขา

-   ขนาดของบริษัทเมื่อเทียบกับคู่แข่งขัน สถานภาพและศักยภาพในการแข่งขัน แนวโน้มภาวะ

อุตสาหกรรมและสภาพการแข่งขันในอนาคต

สิ้นปี 2544 บริษัทหลักทรัพย์เกียรตินาคิน จำกัด มีมูลค่าการซื้อขายเท่ากับ 120,686 ล้านบาท
มีส่วนแบ่งตลาดเท่ากับ 3.82 % เป็นบริษัทที่มีมูลค่าการซื้อขายสูงสุดใน 10 อันดับแรก
สภาพทั่วไปของอุตสาหกรรมหลักทรัพย์นับว่ามีการแข่งขันอย่างรุนแรงต่อเนื่องจากปี 2543
ที่ได้มีการใช้นโยบายค่าธรรมเนียมเสรี ขณะที่ในช่วงต้นปี 2545
ทางการได้กำหนดมาตรการใหม่ที่เป็นผลดี ด้วยการกำหนดค่าค่าธรรมเนียมการซื้อขายคงที่ขั้นต่ำที่
0.25 % และกำหนดอัตราผลตอบแทนสูงสุดที่บริษัทสามารถจ่ายให้พนักงานการตลาด
รวมทั้งกำหนดบทลงโทษที่รุนแรงสำหรับผู้ที่ไม่ปฏิบัติตามระเบียบ
ซึ่งช่วยบรรเทาความรุนแรงของการแข่งขันในด้านราคาไปได้ส่วนหนึ่ง

บริษัทหลักทรัพย์เกียรตินาคิน
มีการพัฒนาองค์กรอย่างต่อเนื่องเพื่อเพิ่มศักยภาพสำหรับการแข่งขันในอนาคต
โดยบริษัทมีการเพิ่มประสิทธิภาพการให้บริการและดูแลต้นทุนการดำเนินงานให้สอดคล้องกับปริมาณธุรกิจ
นอกจากนั้น
บริษัทยังมุ่งขยายฐานลูกค้านักลงทุนระยะปานกลางถึงยาวไปในพื้นที่ที่มีศักยภาพอย่างต่อเนื่อง

(3) การจัดหาผลิตภัณฑ์หรือบริการ

(ก) แหล่งที่มาของเงินทุน

แหล่งที่มาของเงินทุนที่ใช้ในการประกอบธุรกิจของ บจ. หลักทรัพย์ เกียรตินาคิน
มาจากทุนจดทะเบียนที่เรียกชำระเต็มมูลค่าแล้ว จำนวน 650 ล้านบาท
ซึ่งเป็นจำนวนที่เพียงพอต่อการดำเนินธุรกิจ

(ข) นโยบายการให้กู้ยืมเงินเพื่อซื้อหลักทรัพย์

บจ. หลักทรัพย์ เกียรตินาคิน มีนโยบายที่จะให้กู้ยืมเงินเพื่อซื้อหลักทรัพย์ในระบบ Credit
Balance
เมื่อภาวะทางเศรษฐกิจของประเทศเอื้ออำนวยต่อสภาพคล่องทางการเงินและสภาพตลาดทุนอยู่ในภาวะที่ดี

(ค) การให้กู้ยืมผ่านบุคคลที่เกี่ยวข้องกับผู้บริหารหรือผู้ถือหุ้นรายใหญ่

  -ไม่มี-

(ง) ความสามารถในการดำรงเงินกองทุน

ณ 31 ธันวาคม 2544 บจ. หลักทรัพย์ เกียรตินาคิน
มีอัตราส่วนเงินกองทุนสภาพคล่องสุทธิต่อหนี้สินทั่วไปเท่ากับ ร้อยละ 51.30
ซึ่งเพียงพอสำหรับดำเนินธุรกิจ และสูงกว่าเกณฑ์ขั้นต่ำของ ก.ล.ต.
ที่กำหนดให้บริษัทหลักทรัพย์ต้องดำรงเงินกองทุนสภาพคล่องสุทธิไม่ต่ำกว่าร้อยละ 7 ของหนี้สินทั่วไป
ตั้งแต่วันที่ 1 มกราคม 2544 เป็นต้นมา

(จ) สภาพคล่อง

บริษัทหลักทรัพย์ เกียรตินาคิน จำกัด ได้มีการวางแผนขยายธุรกิจในอนาคตด้วย โดยใช้
วงเงินกู้ยืมจากสถาบันการเงินเป็นแหล่งปรับสภาพคล่องสำหรับการดำเนินงานประจำวัน